CELEX: 32017R0997
Language: bg
Date: 2017-06-08 00:00:00
Title: Регламент (ЕС) 2017/997 на Съвета от 8 юни 2017 година за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство HP 14 „Токсични за околната среда“ (Текст от значение за ЕИП. )

14.6.2017   
               
               
                  BG
               
               
                  Официален вестник на Европейския съюз
               
               
                  L 150/1
               
            РЕГЛАМЕНТ (ЕС) 2017/997 НА СЪВЕТА
      от 8 юни 2017 година
      за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство HP 14 „Токсични за околната среда“
      (текст от значение за ЕИП)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз,
      като взе предвид Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви (1), и по-специално член 38, параграф 2 от нея,
      като взе предвид предложението на Европейската комисия,
      като има предвид, че:
      
                  (1)
               
               
                  В приложение III към Директива 2008/98/ЕО са изброени свойства на отпадъците, които ги правят опасни.
               
            
                  (2)
               
               
                  Съгласно Директива 2008/98/ЕО класификацията на отпадъци като опасни отпадъци следва да се основава, inter alia, на законодателството на Съюза относно химикалите, по-специално по отношение на класификацията на смесите като опасни, включително прилаганите за тази цел пределно допустими стойности на концентрациите. С Решение 2000/532/ЕО на Комисията (2) се установява списък на видовете отпадъци с цел да се насърчава хармонизирана класификация на отпадъците и да се осигури хармонизирано определяне на опасните свойства на отпадъците в рамките на Съюза.
               
            
                  (3)
               
               
                  В приложение III към Директива 2008/98/ЕО се предвижда, че присъждането за свойство на опасност HP 14 „Токсични за околната среда“ се извършва въз основа на критериите, определени в приложение VI към Директива 67/548/ЕИО на Съвета (3).
               
            
                  (4)
               
               
                  Директива 67/548/ЕИО бе отменена, считано от 1 юни 2015 г., и заменена с Регламент (ЕО) № 1272/2008 на Европейския парламент и на Съвета (4). Посочената директива може обаче да продължи да се прилага за някои смеси до 1 юни 2017 г., в случай че те са били класифицирани, етикетирани и опаковани в съответствие с Директива 1999/45/ЕО на Европейския парламент и на Съвета (5) и вече пуснати на пазара преди 1 юни 2015 г.
               
            
                  (5)
               
               
                  Приложение III към Директива 2008/98/ЕО беше заменено с Регламент (ЕС) № 1357/2014 на Комисията (6), за да може при необходимост определенията за опасни свойства да се приведат в съответствие с Регламент (ЕО) № 1272/2008 и позоваванията на Директива 67/548/ЕИО да се заменят с позовавания на Регламент (ЕО) № 1272/2008.
               
            
                  (6)
               
               
                  Определението на опасното свойство HP 14 „Токсични за околната среда“ не бе изменено с Регламент (ЕС) № 1357/2014, тъй като бе необходимо допълнително проучване, за да се гарантира пълнотата и представителността по отношение на информация за възможните въздействия на привеждането в съответствие на оценката на опасното свойство HP 14 „Токсични за околната среда“ с критериите, установени в Регламент (ЕО) № 1272/2008. Тъй като понастоящем това проучване е завършено, подходящо е да се отразят направените в него препоръки при оценката на опасното свойство HP 14 „Токсични за околната среда“ във връзка с отпадъците, предвидена в приложение III към Директива 2008/98/ЕО, и тази оценка да се приведе в съответствие, доколкото е възможно, с критериите, установени в Регламент (ЕО) № 1272/2008 за оценката на токсичността за околната среда на химикалите. При класифицирането за опасност на отпадъците по отношение на опасното свойство HP 14 „Токсични за околната среда“ чрез прилагане на изчислителни формули, следва да се прилагат общите гранични стойности, определени в Регламент (ЕО) № 1272/2008.
               
            
                  (7)
               
               
                  Приложение VI към Регламент (ЕО) № 1272/2008 съдържа хармонизирани мултипликационни коефициенти, определени за ограничен брой вещества, класифицирани като „опасни за водната среда, с остра опасност от категория 1“ или „опасни за водната среда, с хронична опасност от категория 1“, които се използват за определяне на класификацията на сместа, в която се срещат такива вещества. В светлината на постигнатия напредък в определянето на тези мултипликационни коефициенти Комисията може, в съответствие с член 38, параграф 2 от Директива 2008/98/ЕО, да направи преглед на изчислителния метод за оценка на веществата по отношение на опасното свойство HP 14 „Токсични за околната среда“ с оглед на евентуалното включване на мултипликационни коефициенти в този метод.
               
            
                  (8)
               
               
                  Когато се провежда изпитване за оценка на отпадъци по отношение на опасното свойство HP 14 „Токсични за околната среда“, целесъобразно е да се прилагат съответните методи, определени в Регламент (ЕО) № 440/2008 на Комисията (7) или други международно признати методи и насоки за изпитване. В Решение 2000/532/ЕО се предвижда, че ако опасно свойство на отпадък е оценено както с помощта на изпитване, така и с използване на концентрациите на опасни вещества, посочени в приложение III към Директива 2008/98/ЕО, приоритет трябва да имат резултатите от изпитването. Освен това, следва да бъде взет предвид член 12 от Регламент (ЕО) № 1272/2008, и по-специално буква б) от него, както и методологиите за неговото прилагане. Целесъобразно е Комисията да насърчава обмена на добри практики във връзка с методите за изпитване за оценка на вещества, що се отнася до опасното свойство HP 14 „Токсични за околната среда“, с оглед на евентуалната им хармонизация.
               
            
                  (9)
               
               
                  Целесъобразно е да се осигури на дружествата и компетентните органи достатъчно време, за да се адаптират към новите изисквания.
               
            
                  (10)
               
               
                  Комитетът, посочен в член 39 от Директива 2008/98/ЕО, не предостави становище за мерките, предвидени в настоящия регламент. Поради това мерките следва да бъдат приети от Съвета в съответствие с член 5а, параграф 4 от Решение 1999/468/ЕО на Съвета (8).
               
            ПРИЕ НАСТОЯЩИЯ РЕГЛАМЕНТ:
      Член 1
      Приложение III към Директива 2008/98/ЕО се изменя в съответствие с приложението към настоящия регламент:
      Член 2
      Настоящият регламент влиза в сила на двадесетия ден след публикуването му в Официален вестник на Европейския съюз.
      
      Прилага се от 5 юли 2018 г.
      
         Настоящият регламент е задължителен в своята цялост и се прилага пряко във всички държави членки.
         Съставено в Люксембург на 8 юни 2017 година.
         
            
               За Съвета
            
            
               Председател
            
            K. SIMSON
         
      
      
         (1)  ОВ L 312, 22.11.2008 г., стр. 3.
      
         (2)  Решение 2000/532/ЕО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква а) от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци (ОВ L 226, 6.9.2000 г., стр. 3).
      
         (3)  Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (ОВ 196, 16.8.1967 г., стр. 1).
      
         (4)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
      
         (5)  Директива 1999/45/ЕО на Европейския парламент и на Съвета от 31 май 1999 г. за сближаване на законовите, подзаконовите и административните разпоредби на държавите-членки относно класифицирането, опаковането и етикетирането на опасни препарати (ОВ L 200, 30.7.1999 г., стр. 1).
      
         (6)  Регламент (ЕС) № 1357/2014 на Комисията от 18 декември 2014 г. за замяна на приложение III към Директива 2008/98/ЕО на Европейския парламент и на Съвета относно отпадъците и за отмяна на определени директиви (ОВ L 365, 19.12.2014 г., стр. 89).
      
         (7)  Регламент (ЕО) № 440/2008 на Комисията от 30 май 2008 г. за определяне на методи за изпитване в съответствие с Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) (ОВ L 142, 31.5.2008 г., стр. 1).
      
         (8)  Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (ОВ L 184, 17.7.1999 г., стр. 23).
      
         ПРИЛОЖЕНИЕ
         Приложение III към Директива 2008/98/ЕО се изменя, както следва:
         
                     1)
                  
                  
                     Вписването за HP 14 „Токсични за околната среда“ се заменя със следното:
                     
                        „HP 14 „Токсични за околната среда“: отпадъци, които представляват или могат да представляват непосредствени или проявяващи се след време рискове за един или повече компоненти на околната среда.
                     Отпадъци, които отговарят на някое от следните условия, се класифицират като опасни със свойство HP 14:
                     
                                 —
                              
                              
                                 Отпадъци, които съдържат вещество, класифицирано като озоноразрушаващо с код на предупреждение за опасност H420 в съответствие с Регламент (ЕО) № 1272/2008 на Европейския парламент и на Съвета (*1), като концентрацията на това вещество е равна или по-висока от пределната концентрация от 0,1 %.
                                 [c(H420) ≥ 0,1 %]
                              
                           
                                 —
                              
                              
                                 Отпадъци, които съдържат едно или повече вещества, класифицирани като представляващи остра опасност за водната среда с код на предупреждение за опасност H400 в съответствие с Регламент (ЕО) № 1272/2008, като концентрацията на тези вещества е равна или по-висока от пределната концентрация от 25 %. За такива вещества се прилага гранична стойност от 0,1 %.
                                 [Σ c (H400) ≥ 25 %]
                              
                           
                                 —
                              
                              
                                 Отпадъци, които съдържат едно или повече вещества, класифицирани като представляващи хронична опасност за водната среда от категории 1, 2 или 3 с код на предупреждение за опасност H410, H411 или H412 в съответствие с Регламент (ЕО) № 1272/2008, като сборът от всички концентрации на всички вещества, класифицирани като представляващи хронична опасност за водната среда от категория 1 (H410), умножен по 100 и прибавен към сбора от концентрациите на всички вещества, класифицирани като представляващи хронична опасност за водната среда от категория 2 (H411), умножен по 10 и прибавен към сбора от концентрациите на всички вещества, представляващи хронична опасност за водната среда от категория 3 (H412), е равен или по-висок от пределната концентрация от 25 %. За вещества, класифицирани като H410, се прилага гранична стойност от 0,1 %, а за вещества, класифицирани като H411 или H412, се прилага граничната стойност от 1 %.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Отпадъци, които съдържат едно или повече вещества, класифицирани като представляващи хронична опасност за водната среда от категории 1, 2, 3 или 4 с код(ове)на предупреждение за опасност H410, H411, H412 или H413 в съответствие с Регламент (ЕО) № 1272/2008, като сборът на концентрациите на всички вещества, класифицирани като представляващи хронична опасност за водната среда, е равен или по-висок от пределната концентрация от 25 %. За вещества, класифицирани като H410, се прилага гранична стойност от 0,1 %, а за вещества, класифицирани като H411, H412 или H413, се прилага граничната стойност от 1 %.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           където: Σ = сбор, а c = концентрации на веществата.
                     
                        (*1)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).“"
						
                  
               
                     2)
                  
                  
                     Бележката под вписването за HP 15 се заличава.